پاکستاني طالبانو د کمانډر عمرمنصور د وژنې پخلی کړی
د پاکستاني طالبانو تحريک (ټي ټي پي) د چهارشنبې په ورځ پخلی کړی چې يو مهم کمانډر عمرمنصور يې وژل شوی دی. ځينې راپورونه وايي د چهارشنبې په ورځ د جماعت الاحرار ډلې مشر عمرخالد خراساني هم د پکتيا په ډورن بريد کې وژل شوی دی.
د عمرمنصور په اړه ويل کيږي هغه پېښور کې په ارمي پبلک سکول د بريد مرکزي کردار ؤ ، په ۱۶م دسمبر کال ۲۰۱۴م کې ارمي پبلک سکول باندې بريد کې د ۱۵۰ پورې کسان وژل شوي او زیاتره يې د سکول ماشومان وو. ټي ټي پي پاکستاني رسنيو ته په لېږلي بيان کې ویلي، “مونږ د خليفه عمرمنصور د وژنې پخلی کوو او د هغه په ځای خليفه عثمان منصور حفيظ الله د درم ادم خېلو او پېښور دپاره د ټي ټي پي مشر اعلانوو. په بيان کې د عمرمنصور د وژنې په اړوند نور کوم تفصيل نه دی ورکړی شوی. د پاکستان د کورنو چارو د امورو وزير طلال چوهدري وايس اف امريکا سره په خبرو کې هم د عمرمنصور د وژنې پخلی کړی دی. پاکستاني مطبوعاتو ويلي عمرمنصور امریکايي بې پايلټه ډرون بريد کې وژل شوی دی، ويل شوي څو ورځې وړاندې د پاکستان او افغانستان ترمنځ پوله پرته علاقه کې ډرون بريدونو کې د عمرمنصور په ګډون ۳۱ وسله وال وال وژل شوي وو. خو د امريکا او پاکستان پوځ په دغه اړوند څه نه دي ويلي. تېر کال داسې خبرونه مخې ته راغلي وو چې عمرمنصور چې د عمر نري په نوم هم ياديږي سره د بل کمانډر قاري سېف الله امريکايي ډرون په ننګرهار کې په هدف کړی ؤ. منصور د کال ۲۰۱۶م د جنورۍپه میاشت کې چارسده کې په باچاخان پوهنتون د بريد زمه واري هم منلې وه، په دغه برید کې ۲۰ کسان وژل شوي چې زیاتره یې زده کوونکي وو. د پاکستانۍ ميډيا ترمخه د چهارشنبې په ورځ د افغانستان پکتيا صوبه کې امريکايي ډرون بريد کې عبدالولي عرف عمرخالدخراساني چې د جمات الاحرار ډلې مشر دی وژل شوی دی. ډان ورځپاڼې د باوري سرچينو نه ويلي چې خراساني په بريد کې سخت ژوبل شوی او بيا يې ژوند د لاسه ورکړی دی. د عمرخالد خراساني په اړه ويل کيږي چې هغه د پاکستاني طالبانو د تحريک مشر حکيم الله محسود په ډرون برید کې د وژنې وروستو د جماعت الاحرار په نوم ځانله ډله جوړه کړې وه. ځينې داسې راپورونه هم مخې ته راغلي چې هغه په وروستيو کې د داعش سره په ګډه کار کولو. ددغو تازه خبرونو په اړوند د پاکستان پوځ په رسمي ډول څه نه دي ويلي، خود سه شنبې په ورځ پوځ ويلي ؤ نړيوالو ځواکونو د افغانستان په خوست او پکتيا صوبو کې هوايي بريدونه کړي او ترهګرو ته يې غټ زیان اړولی دی. پوځ په بيان کې د وژل شوي کوم کمانډر يا بل چا نوم نه ؤ ويلی، له دې وړاندې ويل شوي وو چې امريکايي بې پايلټه ډرون د پاکستان په قبايلي سيمه کې د حقاني شبکې وسله وال په هدف کړي دي. خو پوځ ويلي ډرون په کرمه ايجنسۍ يا د پاکستان په کومه بله علاقه کې بريد نه دی کړی.